Μαρμάντ

Η Μαρμάντ (γαλλικά: Marmande) είναι κοινότητα της νοτιοδυτικής Γαλλίας, υπονομαρχία του νομού Λοτ-ε-Γκαρόν, στην περιοχή Νέα Ακουιτανία. Η πόλη διασχίζεται από τον ποταμό Γκαρόν.Ο πληθυσμός ανέρχεται σε 17. 691 κατοίκους (2017) και είναι το κέντρο της ευρύτερης περιοχής που συγκεντρώνει 34.893 κατοίκους (2008).

Οι κάτοικοι ονομάζονται Μαρμανταί (ζ).

Γεωγραφικά στοιχεία 
Η Μαρμάντ βρίσκεται 35 χιλιόμετρα βορειοδυτικά του Αζέν, πρωτεύουσας του νομού Λοτ-ε-Γκαρόν. Η πόλη βρίσκεται στη συμβολή των ποταμών Τρεκ και Γκαρόν στη δεξιά όχθη του τελευταίου ποταμού, ο οποίος διασχίζεται σε αυτό το σημείο από μια κρεμαστή γέφυρα. Υπάρχει μια δεύτερη γέφυρα στα δυτικά της Μαρμάντ που συνδέει τον αυτοκινητόδρομο Τουλούζ / Μπορντώ (A62) με τη νέα παράκαμψη, που άνοιξε τον Ιούλιο του 2009, η οποία οδηγεί στο Μπερζεράκ και το νομό Δορδόνης. 

Η πόλη και η περιοχή της είναι σημαντικός παραγωγός τομάτας, ένα φεστιβάλ αφιερωμένο στις ντομάτες διοργανώνεται κάθε χρόνο τον Ιούλιο.

Ιστορία 

Παλιό ρωμαϊκό κάστρο, η Μαρμάντ αναφέρεται στην ιστορία από το 1182 που ιδρύθηκε ως οχυρωμένο χωριό από τον Ριχάρδο τον Λεοντόκαρδο,  γιο της Ελεονώρας της Ακουιτανίας, ο οποίος της παραχώρησε φιλελεύθερα μέτρα αυτοδιοίκησης. Η θέση της στις όχθες του ποταμού Γκαρόν της απέφερε σημαντικά κέρδη από τα διόδια. 

Σύντομα η πόλη πέρασε στα χέρια των κομήτων της Τουλούζης και πολιορκήθηκε τρεις φορές κατά τη διάρκεια της Σταυροφορίας εναντίον των Αλβιγηνών. Το 1219, τα στρατεύματα του πρίγκιπα Λουδοβίκου, γιου του Φίλιππου Αυγούστου, που συμμετείχε στη σταυροφορία, συντάχθηκαν με τις δυνάμεις του Αμωρί ΣΤ΄ του Μονφόρ που πολιορκούσαν τη Μαρμάντ. Η πόλη κατελήφθη και, μετά από ένα συμβούλιο στο οποίο οι νικητές αποφάσισαν τη μοίρα των κατοίκων της, οι χωρικοί - άνδρες, γυναίκες, ηλικιωμένοι ή παιδιά - σφαγιάσθηκαν. 

Η πόλη ενώθηκε με το γαλλικό στέμμα υπό τον Λουδοβίκο Θ'. 

Μια σύντομη κατοχή από τους Άγγλους το 1447, μια αποτυχημένη πολιορκία του Ερρίκου Δ΄ το 1577 και η αντίστασή ενός μήνα στα στρατεύματα του Ουέλλινγκτον το 1814, είναι μερικά σημαντικά γεγονότα στην επόμενη ιστορία της πόλης.

Τον 18ο αιώνα, δημιουργήθηκε υπηρεσία μεταφοράς με πλοίο μεταξύ Μπορντώ και Τουλούζ, και το 1838, χτίστηκε η πρώτη κρεμαστή γέφυρα (ξαναχτίστηκε το 1932). Το 1839 ήταν το έτος ανοίγματος τηλεγραφικής γραμμής και το 1855 εγκαινιάστηκε η σιδηροδρομική γραμμή Μπορντώ-Τουλούζ. Το 1856 πραγματοποιήθηκε η πρώτη ναυσιπλοΐα στο κανάλι του Γκαρόν.

Οικονομία 
Η πόλη φημίζεται για την παραγωγή ντομάτας. Το μέσο εισόδημα ανά νοικοκυριό είναι 16.482 € / έτος.

Αξιοθέατα 

Εκτός από τα διοικητικά γραφεία, το πιο αξιοσημείωτο κτήριο είναι η εκκλησία της Νοτρ-Νταμ, η οποία χρονολογείται από τον 13ο, 14ο και 15ο αιώνα. Τα παράθυρα του ναού, το τέμπλο του 18ου αιώνα και, ιδιαίτερα, το αναγεννησιακό περιστύλιο που βρίσκεται στη νότια πλευρά, είναι μερικά από τα πιο ενδιαφέροντα χαρακτηριστικά του.

Η πόλη από το 1997 φιλοξενεί το μουσικό φεστιβάλ Garorock.

Παραπομπές

Εξωτερικοί σύνδεσμοι 

 Η επίσημη ιστοσελίδα της κοινότητας Μαρμάντ (γαλλικά)
 Η ιστοσελίδα του Γραφείου Τουρισμού (επιλογή γλώσσας)

Πόλεις της Ακουιτανίας
Πόλεις της Γαλλίας